CELEX: C2004/201/15
Language: el
Date: 2004-08-07 00:00:00
Title: Υπόθεση C-217/04: Προσφυγή του Ηνωμένου Βασιλείου κατά του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης, που ασκήθηκε στις 24 Μαΐου 2004

7.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/8
            
         Προσφυγή του Ηνωμένου Βασιλείου κατά του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης, που ασκήθηκε στις 24 Μαΐου 2004
   (Υπόθεση C-217/04)
   (2004/C 201/15)
   Το Ηνωμένο Βασίλειο, εκπροσωπούμενο από τον Mark Bethell, επικουρούμενο από τον Lord Goldsmith QC, Her Majesty's Attorney General, τον Nicholas Paines QC και τον Tim Ward, με τόπο επιδόσεων στο Λουξεμβούργο, άσκησε στις 24 Μαΐου 2004 προσφυγή ενώπιον του Δικαστηρίου των Ευρωπαϊκών Κοινοτήτων κατά του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης.
   Το προσφεύγον ζητεί από το Δικαστήριο:
   
               —
            
            
               Να ακυρώσει τον κανονισμό αριθ. 460/2004 ΕΚ του Ευρωπαϊκού Κοινοβουλίου και του Συμβουλίου της 10ης Μαρτίου 2004 για τη δημιουργία του Ευρωπαϊκού Οργανισμού για την Ασφάλεια Δικτύων και Πληροφοριών (1).
            
         
               —
            
            
               Να καταδικάσει στα δικαστικά έξοδα το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης.
            
         Λόγοι ακυρώσεως και κύρια επιχειρήματα:
   Ο προσβαλλόμενος κανονισμός (κανονισμός αριθ. 460/2004 ΕΚ, ο «κανονισμός ΕΟΑΔΠ») συστήνει τον Ευρωπαϊκό Οργανισμό για την Ασφάλεια Δικτύων και Πληροφοριών («ο Οργανισμός») του οποίου αποστολή είναι να παρέχει καθοδήγηση, συμβουλές και συνδρομή στην Επιτροπή, στα κράτη μέλη και στην επιχειρηματική κοινότητα σε θέματα σχετικά με την ασφάλεια δικτύων και πληροφοριών που εμπίπτουν στο πεδίο εφαρμογής του κανονισμού ΕΟΑΔΠ. Το Ηνωμένο Βασίλειο υποστηρίζει τη δημιουργία του Οργανισμού, αλλά προβάλλει ότι το άρθρο 95 ΕΚ δεν παρέχει την κατάλληλη νομική βάση για τη δημιουργία του. Ο κανονισμός ΕΟΑΔΠ πραγματεύεται αποκλειστικά τη δημιουργία του Οργανισμού ως κοινοτικού οργάνου. Ορίζει τους σκοπούς του Οργανισμού και ρυθμίζει τη διαχείριση και οργάνωσή του και το πρόγραμμα εργασίας του. Ακόμη, ρυθμίζει τον προϋπολογισμό του Οργανισμού, το νομικό καθεστώς, τα προνόμια και τις ασυλίες καθώς και τις γλώσσες εργασίας. Οι διατάξεις του κανονισμού ΕΟΑΔΠ ισχύουν καθ' ολοκληρία σε επίπεδο θεσμικών κοινοτικών οργάνων.
   Το Ηνωμένο Βασίλειο προβάλλει ότι η νομοθετική εξουσία που απονέμεται από το άρθρο 95 ΕΚ αποτελεί εξουσία εναρμονίσεως των εθνικών νομοθεσιών και όχι εξουσία για σύσταση κοινοτικών οργάνων ή αναθέσεως καθηκόντων στα όργανα αυτά. Τα θέματα αυτά δεν εμπίπτουν στην αρμοδιότητα της εθνικής νομοθεσίας και η κοινοτική νομοθεσία που ιδρύει τέτοια όργανα ή αναθέτει έργα σε αυτά, δεν μπορεί να εναρμονίσει την εθνική νομοθεσία υπό την έννοια του άρθρου 95.
   Καμία από τις διατάξεις του κανονισμού ΕΟΑΔΠ δεν προσεγγίζει, έστω εμμέσως, διάταξη εθνικής νομοθεσίας. Αντιθέτως, απαγορεύεται ρητά η παρέμβαση του Οργανισμού στις αρμοδιότητες των εθνικών οργάνων, οι δε στόχοι και τα καθήκοντα του Οργανισμού δεν πρέπει να θίγουν τις αρμοδιότητες των κρατών μελών, όπως ρητά αναφέρεται στο άρθρο 1 παράγραφος 3.
   Επομένως, με τις διατάξεις του κανονισμού ΕΟΑΔΠ σημειώνεται υπέρβαση της εξουσίας εναρμονίσεως που απονέμει το άρθρο 95 στο Κοινοβούλιο και στο Συμβούλιο και η μόνη κατάλληλη νομική βάση για αυτό το μέτρο θα μπορούσε να αντληθεί από το άρθρο 308 ΕΚ.
   
      (1)  ΕΕ L 77 της 13.3.2004, σ. 1.